Ehdotus Euroopan parlamentin ja neuvoston päätökseksi sisämarkkinoiden toteuttamiseksi tarvittavan yhteisön lainsäädännön täytäntöönpanosta vastaavien kansallisten virkamiesten vaihtoa jäsenvaltioiden hallintojen välillä koskevasta toimintasuunnitelmasta 22 päivänä syyskuuta 1992 tehdyn päätöksen 92/481/ETY muuttamisesta (Karolus-ohjelma)



Virallinen lehti nro C 274 , 10/09/1997 s. 0009



Ehdotus Euroopan parlamentin ja neuvoston päätökseksi sisämarkkinoiden toteuttamiseksi virkamiesten vaihtoa jäsenvaltioiden hallintojen välillä koskevasta toimintasuunnitelmasta 22 päivänä syyskuuta 1992 tehdyn päätöksen 92/481/ETY muuttamisesta (KAROLUS-ohjelma) (97/C 274/11) KOM(97) 393 lopull. - 97/0214(COD) (Komission esittämä 24 päivänä heinäkuuta 1997) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 100 a artiklan, ottavat huomioon komission ehdotuksen, ottavat huomioon talous- ja sosiaalikomitean lausunnon, ottavat huomioon alueiden komitean lausunnon, noudattavat perustamissopimuksen 189 b artiklassa määrättyä menettelyä, sekä katsovat, että 22 päivänä syyskuuta 1992 tehdyllä neuvoston päätöksellä 92/481/ETY perustetun KAROLUS-ohjelman voimassaoloaika päättyy 31 päivänä joulukuuta 1997, jäsenvaltioiden yhteistyön vahvistuminen kokemusten vaihdon avulla sisämarkkinoiden toteuttamiseksi tarvittavan yhteisön lainsäädännön soveltamisen alalla on osoittanut ohjelman tärkeyden, on säädettävä ohjelman keston pidentämisestä kahdella vuodella samalla, kun odotetaan ehdotusta uudeksi ohjelmaksi laaja-alaisten neuvottelujen seurauksena, ohjelma on avattava Keski- ja Itä-Euroopan assosioituneiden maiden (KIE) osallistumiselle Eurooppa-sopimuksissa tai assosiaatiosopimuksiin liittyvissä yhteisön ohjelmiin osallistumista koskevissa lisäpöytäkirjoissa vahvistetuin edellytyksin, ohjelma on avattava Euroopan talousalueeseen kuuluvien EFTA-maiden osallistumiselle sekä lisämäärärahojen perusteella Kyproksen osallistumiselle samojen sääntöjen perusteella, joita sovelletaan Euroopan talousalueeseen kuuluviin EFTA-maihin, sekä Kyproksen kanssa sovittavien menettelytapojen mukaisesti; asianomaiset osapuolet vahvistavat osallistumista koskevat yksityiskohtaiset säännöt sopivana ajankohtana, ja ohjelmaa voidaan jatkaa alunperin päätöksen 92/481/ETY 11 artiklassa säädettyjen käytettävissä olevien määrärahojen turvin, OVAT TEHNEET TÄMÄN PÄÄTÖKSEN: 1 artikla Muutetaan päätös 92/481/ETY seuraavasti: 1. Korvataan 11 artiklan 1 alakohta seuraavasti: "1. Ohjelman kesto on seitsemän vuotta ja sen toteuttaminen alkaa varainhoitovuonna 1993." 2. Lisätään 11 a artikla seuraavasti: "11a artikla Ohjelma on avoin Keski- ja Itä-Euroopan assosioituneiden maiden (KIE) osallistumiselle Eurooppa-sopimusten tai assosiaatiosopimuksiin liitetyissä yhteisön ohjelmiin osallistumista koskevissa lisäpöytäkirjoissa vahvistetuin edellytyksin. Ohjelma on avoin Euroopan talousalueeseen kuuluvien EFTA-maiden osallistumiselle sekä lisämäärärahojen perusteella Kyproksen osallistumiselle samojen sääntöjen perusteella, joita sovelletaan Euroopan talousalueeseen kuuluviin EFTA-maihin, sekä Kyproksen kanssa sovittavien menettelytapojen mukaisesti. Osapuolet vahvistavat sopivana ajankohtana osallistumista koskevat yksityiskohtaiset säännöt." 2 artikla Tämä päätös on osoitettu kaikille jäsenvaltioille.